P6_TA(2005)0075

Ydinsulkusopimuksen tarkistaminen / Ydinaseet Pohjois-Koreassa ja Iranissa

Euroopan parlamentin päätöslauselma ydinsulkusopimuksen vuoden 2005 tarkistuskonferenssista ja ydinaseista Pohjois-Koreassa ja Iranissa

Euroopan parlamentti, joka

- ottaa huomioon työjärjestyksen 103 artiklan 4 kohdan,

A. ottaa huomioon ja vahvistaa aiemmat päätöslauselmansa ydinaseriisunnasta ja erityisesti 26. helmikuuta 2004 [1] antamansa päätöslauselman ydinsulkusopimuksen valmistelukomitean kokouksesta toukokuussa 2004,

B. korostaa, että Euroopan turvallisuusstrategisessa suunnitelmassa ja joukkotuhoaseiden leviämisen torjumista koskevassa unionin strategiassa, jonka laajentunut EU on hyväksynyt, korostetaan ydinsulun ja ydinaseriisunnan merkitystä,

C. ottaa huomioon, että kaikki EU:n jäsenvaltiot ovat ydinsulkusopimuksen sopimuspuolia ja että kaksi EU:n jäsenvaltiota on ydinsulkusopimuksen määritelmän mukaisia ydinasevaltioita,

D. palauttaa mieliin, että Yhdistyneiden Kansakuntien pääsihteerin asettama korkean tason paneeli, joka käsittelee uhkakuvia, haasteita ja muutoksia, on todennut meidän lähestyvän hetkeä, jolloin ydinsulkujärjestelmän rapautumista ei ehkä enää pystytä peruuttamaan, mikä saattaisi johtaa ydinaseiden hallitsemattomaan leviämiseen;

1. toistaa kantansa, että ydinsulkusopimus on ratkaisevan tärkeä tekijä ydinaseiden leviämisen estämisessä ja ydinaseriisunnassa;

2. muistuttaa, että EU:n ja ydinsulkusopimuksen lopullinen tavoite on ydinaseiden täydellinen eliminointi, ja toivoo, että sekä viralliset että epäviralliset ydinasevaltiot sitoutuvat tähän aktiivisesti ja saavat aikaan lisää edistystä ydinaseiden vähentämisessä ja tuhoamisessa;

3. kehottaa EU:ta ja sen jäsenvaltioita toimivan monenvälisyyden ja solidaarisuuden hengessä ja joukkotuhoaseiden leviämisen vastaisen EU:n strategian mukaisesti muodostamaan yhteisen rintaman ydinsulkusopimuksen tarkistuskonferenssissa 2005 ja osallistumaan keskusteluihin myönteisessä hengessä; kehottaa niitä kiinnittämään lausunnoissaan erityistä huomiota ydinaseriisuntaa ja YK:n aseidenriisuntakonferenssin uudelleen elvyttämistä koskeviin uusiin aloitteisiin;

4. kehottaa neuvostoa ja jäsenvaltioita antamaan lisää painoarvoa yhteiselle lausumalleen ydinsulkusopimuksen säilyttämisestä ja tukemaan unionin yhteistä kantaa joukkotuhoaseiden ja maaliinsaattamisjärjestelmien leviämisen estämistä koskevien monenvälisten sopimusten saattamisesta maailmanlaajuisiksi ja niiden vahvistamisesta ja antamaan EU:n yhteistä kantaa ja EU:n strategiaa koskevan lausuman ydinsulkusopimuksen tarkistuskonferenssissa;

5. kehottaa neuvostoa ja jäsenvaltioita toimimaan sen puolesta, että pannaan täytäntöön ydinsulkusopimuksen vuoden 2000 tarkistuskonferenssin loppujulkilausuman 15.3. kohta (VI artikla ja johdanto-osan 8—12 kappale), jotta saadaan aikaan sopimus, jolla kielletään kaikkien fissiokelpoisia materiaaleja käyttävien aseiden tuotanto;

6. kehottaa EU:ta työskentelemään kansainvälisten kumppaniensa kanssa, Nato mukaan lukien, sellaisten periaatteiden kehittämiseksi ja tukemiseksi, joilla estetään terroristeja ja heitä suojelevia tahoja saamasta käsiinsä joukkotuhoaseita ja joukkotuhomateriaalia; pyytää sopimusvaltioita noudattamaan YK:n turvallisuusneuvoston päätöslauselmassa 1540 (2004) tehtyjä ei-valtiollisiin toimijoihin ja ydinaseiden leviämiseen liittyviä sitoumuksia;

7. kehottaa neuvostoa ja komissiota luomaan ohjelman, jonka tavoitteena on estää ydinmateriaalin, -teknologian ja -tietämyksen leviäminen maailmassa;

8. kehottaa kaikkia valtioita ja erityisesti ydinasevaltioita pidättymään antamasta apua tai rohkaisua valtioille, jotka saattavat pyrkiä hankkimaan ydinaseita tai muita ydinräjähteitä, ja varsinkin niille valtioille, jotka eivät ole ydinsulkusopimuksen sopimuspuolia;

9. korostaa uskovansa vakaasti, että ydinaseriisunta myötävaikuttaa merkittävästi kansainväliseen turvallisuuteen ja strategiseen vakauteen ja myös vähentää terroristien tekemien plutoniumvarkauksien tai runsaasti rikastetun uraanin varkauksien riskiä; kehottaa EU:ta tukemaan YK:n pääsihteerin Kofi Annanin ja Kansainvälisen atomienergiajärjestön (IAEA) pääjohtajan Mohammed El Baradein ehdottamaa uutta kansainvälistä aloitetta ydinaseisiin liittyvistä uusista uhkista, jonka mukaan on tarpeen taata sekä virallisten että epävirallisten ydinasevaltojen ydinaseriisunta;

10. kehottaa EU:ta ponnistelemaan sellaisen ydinaseita koskevan malliyleissopimuksen aikaansaamiseksi, jollainen on jo jätetty YK:lle ja joka voi tarjota puitteet oikeudellisesti sitovassa aseriisuntaprosessissa toteutettaville toimille;

11. kehottaa puheenjohtajavaltio Luxemburgia ja neuvostoa antamaan asialle lisää painoarvoa määrittämällä sen, kuinka ne aikovat saavuttaa joukkotuhoaseita koskevaan EU:n strategiaan sisältyvän yhteisen tavoitteensa "tehostaa YK:n turvallisuusneuvoston roolia ja parantaa asiantuntemusta ydinaseiden leviämisen haasteeseen vastaamisessa", ja sen, kuinka ydinsulkusopimuksen sopimuspuolet voisivat säilyttää YK:n asevalvonta ja tarkastuskomission UNMOVICin ainutlaatuisen asevalvonta- ja tarkastuskokemuksen esimerkiksi tutkijaluettelon avulla;

12. kehottaa neuvostoa ja komissiota esittämään ehdotuksen siitä, miten ne kolmannet maat ja EU:n jäsenvaltiot, jotka eivät vielä ole allekirjoittaneet ja ratifioineet IAEA:n lisäpöytäkirjoja, taivutettaisiin tähän;

13. kehottaa neuvostoa ja jäsenvaltioita antamaan selvempiä ja lujempia sitoumuksia rahoitustuen antamisesta IAEA:n kaltaisten monenvälisten instituutioiden erityishankkeille;

14. kehottaa EU:ta ehdottamaan vuoden 2005 tarkistuskonferenssissa, että aseidenriisuntakomitean on viipymättä perustettava asianmukainen ydinaseriisunnan alakomitea;

15. kehottaa EU:ta kehittämään tarvittavia koordinointimekanismeja (EU:n joukkotuhoaseiden seurantayksikkö ja sen yhteydessä toimiva EU:n valvontakeskus) sen varmistamiseksi, että tiedustelutietoja käytetään joukkotuhoasepolitiikkaan liittyvän jäsenvaltioiden keskinäisen solidaarisuuden ja luottamuksen lisäämiseen;

16. korostaa, että on tärkeää ja kiireellistä allekirjoittaa ja ratifioida viipymättä ja ehdoitta ja institutionaalisten prosessien mukaisesti täydellinen ydinkoekieltosopimus, jotta se saataisiin voimaan mitä pikimmin; kehottaa neuvostoa ja komissiota vaatimaan tätä vuoropuhelussaan niiden kumppanivaltioiden kanssa, jotka eivät vielä ole ratifioineet ydinkoekieltosopimusta ja/tai ydinsulkusopimusta;

17. toistaa Yhdysvalloille osoittamansa kehotuksen lopettaa taktisten ydinaseiden (syvälle maaperään tunkeutuvien pommien) uusien sukupolvien kehittäminen ja ratifioida täydellinen ydinkoekieltosopimus; kehottaa Yhdysvaltoja myös selvittämään eurooppalaisiin tukikohtiin sijoitettujen taktisten ydinasevarastojensa määrän ja niihin liittyvät strategiset tavoitteet;

18. kehottaa Israelia, Intiaa ja Pakistania liittymään ydinsulkusopimukseen;

19. pitää myönteisenä 25 nobelistin allekirjoittamaa vetoomusta, jossa kehotetaan Yhdysvaltain, Venäjän, Kiinan, Ranskan, Yhdistyneen kuningaskunnan, Intian, Pakistanin, Israelin ja Pohjois-Korean hallituksia tukemaan ja toteuttamaan toimia ydinasejärjestelmiensä toimintavalmiuksien vähentämiseksi, jotta voidaan pienentää ydinkatastrofin vaaraa; tukee EU:n yhteisen ulko- ja turvallisuuspolitiikan korkean edustajan ehdotusta, että Lähi-itään perustettaisiin ydinaseeton vyöhyke, ja pyytää ryhtymään toimiin ehdotuksen toteuttamiseksi;

20. toistaa tukevansa Hiroshiman ja Nagasakin kaupunginjohtajien käynnistämää, ydinaseriisuntaa koskevaa kaupunginjohtajien kansainvälistä kampanjaa ja suosittelee, että kansainvälinen yhteisö harkitsisi tarkkaan kampanjan "Project Vision 2020" -hanketta, jossa kehotetaan sopimaan aikataulusta kaikkien ydinaseiden hävittämiseksi;

21. pitää myönteisenä joukkotuhoaseiden leviämisen estämistä koskevien lausekkeiden sisällyttämistä EU:n ja kolmansien maiden välisiin uusimpiin sopimuksiin ja toimintasuunnitelmiin; korostaa, että EU:n kaikkien kumppanimaiden on poikkeuksetta pantava täytäntöön kaikki nämä toimet;

22. korostaa, että minkä tahansa maan turvallisuuteen kohdistuvien uhkien ennaltaehkäisy edellyttää kansainvälisen yhteisön sitoutumista; korostaa, että Lähi-itään, Intian niemimaalle ja Koillis-Aasiaan tarvitaan vahvempia alueellisia ja monenvälisiä turvallisuusrakenteita, jotta voidaan vähentää ydinaseiden leviämispaineita ja saada maat luopumaan ydinohjelmista;

23. kehottaa tutkimaan kaikkia poliittisia ja diplomaattisia keinoja, jotta ydinaseiden leviämiseen liittyvät konfliktit voitaisiin ratkaista rauhanomaisesti;

Iran

24. panee huolestuneena merkille, että Iranin ylimmän kansallisen turvallisuusneuvoston sihteeri Hassan Rowhani toisti 27. helmikuuta 2005, että Iran ei luovu sille ydinsulkusopimuksen mukaisesti kuuluvasta oikeudesta rikastaa uraania; kehottaa Iranin viranomaisia lopettamaan sekavien ja ristiriitaisten lausuntojen antamisen;

25. panee merkille, että Venäjä ja Iran allekirjoittivat 27. helmikuuta 2005 ydinpolttoaineen toimittamista koskevan sopimuksen, joka antaa Iranille mahdollisuuden käynnistää ensimmäinen ydinreaktorinsa Bushehrissa ensi vuonna, ja velvoittaa Iranin palauttamaan kaiken käytetyn ydinpolttoaineen Venäjälle;

26. kehottaa neuvostoa tekemään Venäjän federaation hallitukselle aloitteen, jotta saadaan varmuus siitä, että Iranin kanssa hiljattain tehty ydinmateriaalin toimitussopimus on tarkoitettu puhtaasti siviilikäyttöön ja varmistetaan tuki EU:n diplomaattisille ponnisteluille; luottaa siihen, että IAEA tarkkailee tiiviisti ydinpolttoaineen siirtämistä Venäjän ja Iranin välillä;

27. pitää myönteisenä IAEA:n pääjohtajan Mohammed El Baradein tammikuun 2005 lopussa antamaa julkilausumaa siitä, miten järjestö on edistynyt ydinturvallisuustarkastuksissaan viimeisten 15 kuukauden aikana Iranin ydinohjelman luonteen ja laajuuden suhteen;

28. toistaa täyden tukensa Pariisissa 15. marraskuuta 2004 tehdylle sopimukselle, jossa Iran sitoutuu keskeyttämään uraanin rikastusohjelmansa, ja kolmen EU:n jäsenvaltion vuoropuhelulle Iranin viranomaisten kanssa, jotta voidaan varmistaa maata koskevien ydinmateriaalikysymysten ratkaiseminen rauhanomaisesti ja diplomaattisesti; kehottaa Iranin hallitusta antamaan objektiiviset takuut siitä, että sen ydinohjelma on luonteeltaan ei-sotilaallinen;

29. kehottaa Irania vahvistamaan sitoutumisensa ydinsulkusopimukseen ja tekemään uraanin rikastamisen lopettamista koskevasta päätöksestään pysyvän ja luomaan siten kestävää luottamusta Iranin aikomusten rauhanomaisuuteen ja valmistelemaan EU:n ja Iranin välistä yhteistyö- ja kumppanuussopimusta; muistuttaa, että neuvottelut kauppa- ja yhteistyösopimuksesta olisi liitettävä ydinohjelmakysymystä koskevien neuvottelujen tulokselliseen päättämiseen ja luotettavien todentamiskeinojen perustamiseen;

30. kehottaa neuvostoa ja komissiota käynnistämään Iranin viranomaisten kanssa neuvottelut teknologian ja taitotiedon siirrosta sekä uusiutuville energianlähteille annettavasta taloudellisesta tuesta;

31. kehottaa Iranin parlamenttia viemään päätökseen ydinsulkusopimuksen lisäpöytäkirjan ratifioinnin;

32. kehottaa Yhdysvaltain hallitusta antamaan täyden tukensa EU:n diplomaattisille toimille ongelman ratkaisemiseksi; katsoo, että asia on tärkeä uuden transatlanttisen agendan aikaansaamiseksi; pitää myönteisenä Yhdysvaltain viimeaikaisia lausuntoja ja aiempia vakuutuksia pidättyä Iraniin kohdistettavista ennaltaehkäisevistä sotilaallisista toimista;

Pohjois-Korea

33. ottaa huomioon, että Pohjois-Korea ilmoitti 10. helmikuuta 2005 omistavansa ydinaseita ja lykkäsi määrittelemättömäksi ajaksi osallistumistaan ydinohjelmaansa koskeviin kuuden osapuolen neuvotteluihin;

34. panee merkille Pohjois-Korean lausunnon, jonka mukaan sen lopullisena tavoitteena on ydinaseeton Korean niemimaa, ja kehottaa sitä noudattamaan ydinsulkusopimukseen perustuvia velvoitteitaan sekä kehottaa maan hallitusta ja muita osapuolia ryhtymään neuvotteluissa konkreettisiin toimiin ja omaksumaan rakentavan lähestymistavan;

35. kehottaa Pohjois-Koreaa liittymään jälleen ydinsulkusopimukseen, perumaan päätöksensä vetäytyä kuuden osapuolen keskusteluista ja mahdollistamaan neuvottelujen alkaminen uudelleen, jotta Korean niemimaan kriisiin voidaan löytää rauhanomainen ratkaisu;

36. kehottaa sekä Pohjois-Koreaa että Yhdysvaltoja mahdollistamaan tämänhetkisen kriisitilanteen ratkaisemisen nopeasti siten, että Yhdysvallat tarjoutuu aluksi käynnistämään uudelleen raskaan polttoöljyn toimitukset vastineena Yongbyonin laitoksen todistetulle sulkemiselle, jotta vältetään tilanteen paheneminen entisestään;

37. kehottaa neuvostoa harkitsemaan uudelleen 4 miljoonan euron maksamista Etelä-Korealle Korean niemimaan energiakehitysjärjestöön KEDOon liittyvien toimien keskeyttämiskustannuksia varten, sillä aloitteella on viime aikoina ollut merkittävä rooli, ja tunnustaa, että se voisi hyvinkin toimia tavanomaisen energian tuottajana tulevaisuudessa;

38. katsoo, että EU:n olisi tuettava uudelleen käynnistettyjä ponnisteluja, joiden tarkoituksena on saada Pohjois-Korea pidättymään ydinenergian käytöstä vastineena turvatuille energiantoimituksille;

39. kehottaa neuvostoa ja komissiota tarjoamaan rahoitustukea raskaan polttoöljyn toimituksille Pohjois-Korean primaarienergiantarpeiden täyttämiseksi ja pyytää komissiota ja neuvostoa valmistelemaan EU:n osallistumista tuleviin kuuden osapuolen neuvotteluihin ja tekemään samalla selväksi, että EU noudattaa Korean niemimaan suhteen periaatetta "No Say, No Pay" eli se ei anna varoja, ellei se saa sananvaltaa;

40. on tietoinen siitä, että nyt käynnissä olevan kriisin puhkeamiseen ovat keskeisesti vaikuttaneet väitteet, joiden mukaan Pohjois-Korealla on ensinnäkin täysin toimiva runsaasti rikastetun uraanin valmistusohjelma ja lisäksi se on toimittanut uraania Libyalle; koska kumpaakaan väitettä ei kuitenkaan ole todistettu oikeaksi, pyytää julkisen kuulemistilaisuuden järjestämistä Euroopan parlamentissa näiden väitteiden arvioimiseksi;

***

41. kehottaa sekä neuvostoa että komissiota esittämään parlamentille edistymiskertomuksen ydinsulkusopimuksen vuoden 2005 tarkistuskonferenssin tuloksista kohtuullisessa ajassa konferenssin päätyttyä;

42. suosittaa, että ydinsulkusopimuksen tarkistuskonferenssiin osallistuu parlamentin virallinen valtuuskunta;

43. kehottaa puhemiestä välittämään tämän päätöslauselman neuvoston puheenjohtajavaltiolle, neuvostolle, komissiolle, jäsenvaltioiden hallituksille ja parlamenteille, YK:n pääsihteerille, Iranin ja Pohjois-Korean hallituksille ja parlamenteille sekä kaikille ydinsulkusopimuksen sopimuspuolille ja Kansainväliselle atomienergiajärjestölle IAEA:lle.

[1] EUVL C 98 E, 23.4.2004, s. 152.

--------------------------------------------------